**ТАНИЛЦУУЛГА**

“Гэр бүлийн тухай хуульд нэмэлт,

өөрчлөлт оруулах тухай” хуулийн

 төслийн талаар

Гэр бүл нь хүний хөгжлийн анхдагч орчин, нийгмийн үндсэн нэгж, соёл, уламжлал өвлөгдөн шинэчлэгдэх, аж төрөх ёсны бичил ахуй юм. Гэр бүлийн тухай хууль нь нийгмийн суурь харилцааг зохицуулдаг гол хуулийн нэг юм. Монгол Улс 1973 онд анх Гэр бүлийн тухай хуулийг батлан, энэ төрлийн харилцааг тусгайлсан хуулиар зохицуулж эхэлсэн байна. Одоогийн мөрдөж байгаа Гэр бүлийн тухай хууль нь 1999 оны 6 дугаар сарын 11-ний өдөр батлагдаж, 1999 оны 8 дугаар сарын 01-ний өдрөөс мөрдөгдөж эхэлжээ.

Гэр бүлийн тухай хууль хэрэгжиж эхэлснээс хойших 23 жилийн хугацаанд 2002, 2011, 2012, 2016, 2018, 2021 онуудад 6 удаа нэмэлт, өөрчлөлт орсон боловч эдгээр нэмэлт, өөрчлөлтүүд нь гэр бүлийн харилцаанд тулгамдаад байгаа асуудлыг шийдвэрлэхэд чиглэсэн гэхээс илүүтэй салбарын харилцааг зохицуулсан бусад хуулийн шинэчлэлийг дагалдан хийгдсэн байна.

Гэр бүлийн тухай хуулинд тодорхой хэмжээгээр зохицуулагдсан боловч зайлшгүй өөрчлөх шаардлагатай хэд хэдэн асуудал байгаагаас хамгийн тулгамдсан нь гэрлэлт цуцлах үед үүсдэг хүүхдийн тэтгэлгийг тооцох аргачлал, хүүхдээ тэжээн тэтгэх үүргийн дагуу шүүхээс тогтоогдсон тэтгэлгийн төлөлтийн байдал, тэтгэлэгт нэмж оруулах шаардлагатай эрүүл мэнд, эм, эмчилгээний зардлын асуудал юм.

Одоо хүчин төгөлдөр үйлчилж байгаа Гэр бүлийн тухай хуулийн 40 дүгээр зүйлд хүүхдэд олгох тэтгэлэг, түүний хэмжээг зохицуулсан байдаг. Хүүхдэд олгох тэтгэлгийг түүний насны байдлыг харгалзан “11 хүртэлх насны хүүхдэд тухайн бүс нутагт тогтоогдсон амьжиргааны доод түвшингийн 50 хувиар, 11-16 нас /суралцаж байгаа бол 18 нас/-тай болон насанд хүрсэн боловч хөдөлмөрийн чадваргүй хүүхдэд амьжиргааны доод түвшингийн хэмжээгээр” тогтоохоор тус тус хуульчилсан байна.

Хүн амын амьжиргааны доод түвшинг Үндэсний статистикийн газрын даргын тушаалаар баталдаг бөгөөд 2022 оны байдлаар:

Баруун бүс - 238,800

Хангайн бүс - 240,400

Төвийн бүс - 239,200

Зүүн бүс - 236,400

Улаанбаатар - 277,800 төгрөгөөр тус тус тогтоожээ.

Хүнс, өргөн хэрэглээний бараа бүтээгдэхүүн, хичээлийн хэрэгсэл, эм, эрүүл мэндийн үйлчилгээний үнийн өсөлттэй харьцуулахад хүүхдэд олгогдох тэтгэлгийн хэмжээ маш бага байна. Хүүхдийн тэтгэлгийн хэмжээг амьжиргааны доод түвшингээр тогтоож байгаа нь хүүхдийн наад захын хэрэгцээг хангахад хүрэлцэхгүй байгаа тул тэтгэлэг төлөгчийн цалин орлоготой уялдуулах байдлаар өөрчлөх шаардлагатай гэж үзлээ.

Эцэг, эхийн хүүхдээ тэжээн тэтгэх үүргийн дагуу шүүхээс тэтгэлэг тогтоодог боловч бодит байдалд хүүхдийн тэтгэлэг бүрэн төлөгдөхгүй, түүнээс улбаалан хүүхдийн наад захын хэрэгцээ хангагдахгүй байх, хоол тэжээлийн доройтолд орох зэргээр хүүхдийн амьд явах, эрүүл өсөн бойжих, сурч боловсрох нөхцөлийг сулруулж байна. Шүүхийн шийдвэр гүйцэтгэх ерөнхий газраас авсан мэдээллээр 2021 оны байдлаар 13886 хүүхэд тэтгэлэг авах ёстойгоос 4150 хүүхэд тогтмол авч байгаа бол 9736 хүүхэд тэтгэлгээ авч чадахгүй байна. Төлөгдөөгүй тэтгэлгийг мөнгө дүнгээр тооцвол 33,978.4 сая төгрөг байгаа нь одоогийн хууль эрх зүйн орчинг зайлшгүй өөрчлөх шаардлагатайг харуулж байна.

Гэрлэлт цуцлагдсан эсэхээс үл хамааран эцэг, эх хүүхдээ тэжээн тэтгэхэд санхүүгийн хувьд адил тэнцүү үүрэг хүлээх ёстой. Хүүхдийн дунд амьсгалын замын болон халдварт өвчний дэгдэлт их гардагтай холбогдуулан эм, эмнэлгийн үйлчилгээний зардал гэр бүлийн төсөвт ихээхэн дарамт үүсгэдэг. Тэгвэл ганц бие эцэг, эх хүүхдийн эмчилгээний зардлыг дангаар хариуцахад үүсэх ачаалал тэр хэмжээгээр өсөх нь тодорхой. Иймд тэтгэлэгч төлөгч нь хүүхдийн эм, эмчилгээний зардлыг хамтран хариуцах талаар зохицуулалт оруулах шаардлагатай байна.

ХУУЛЬ САНААЧЛАГЧ